**Антракс**

Антраксът е остро инфекциозно заболяване, което се характеризира с тежка интоксикация и образуване на специфична пустула на кожата или лигавиците при кожната форма, с развитие на възпалително-хеморагични изменения в белите дробове

при белодробната форма или червата при чревната форма.
От антракс боледуват много селскостопански и диви животни.

***Етиология на заболяването***

Причинителятна антракса еспорообразуващ бацил. Антраксният бацил не е издръжлив във външна среда, но попаднал извън човешкия или животински организъм, при подходящи условия образува спори. Спорите могат да запазят жизнеспособността си в околната среда продължително време - до 80 години. Местата, където се откриват жизнеспособни антраксни спори се наричат стационарни огнища. Във вълната на умрели животни спорите запазват жизнеспособността си няколко месеца, а по кожата - в продължение на години. Дезинфекционните средства ги убиват само при по- висока концентрация и по-продължителна експозиция.

***Клинична картина***

Заболяването започва след инкубационен период от 2 до 14 дни. Различават се 3 форми:
**Кожната форма** започва с поява на пустула - плътно червено петно, което в продължение на 1 - 2 дни се увеличава. На това място се оформя мехурче. Поради появата на сърбеж мехурчето се разкъсва и се образува язвичка, покрита с тъмна кора. По-късно около язвичката се появяват по-малки мехурчета. Наред с локалните промени се появяват и признаци на интоксикация на организма - отпадналост, загуба на апетит, главоболие, повишаване на температурата. Местните промени отзвучават за 4 - 5 дни. При проникване на причинителя в кръвта настъпва генерализиране на процеса - сепсис.

**Белодробната форма** протича тежко, с повишена температура, разтрисане, бодежи в гърдите, кашлица с отделяне на пенесто - кървави храчки. Развива се пневмония. **Чревната форма** също протича тежко. Започва остро с разтрисане, повишена температура, гадене, остри болки в корема, диария с течни кървави изпражнения.

Заболелите от антракс лица се лекуват в инфекциозно отделение. Контактните лица подлежат на медицинско наблюдение с термометриране и екстрена профилактика с антибиотик.

***Източници на зараза***

Резервоари иизточници на зараза са много домашни и диви тревопасни животни - овце, крави, волове, биволи, кози, коне, магарета, камили, елени, зайци, мечки и др. Резервоари на заразата могат да бъдат лисици, чакали, гризачи и др. Антраксният бацил се отделя с фекалиите, урината, кръвта, влагалищния секрет, при което се заразяват различни обекти от външната среда. Голяма роля за разпространението на антраксните спори играят труповете на умрелите от антракс животни, които могат да бъдат разкъсани от диви животни или птици и части от тях да бъдат пренесени на далечни разстояния, където се образуват вторични антраксни огнища. Болният човек не е опасен като източник на зараза.

***Механизми и пътища на предаване на заразата:***

**Механизъм на външните покривки** - при попадане на антраксния бацил в увредени участъци от кожата или лигавиците при директен контакт с болни животни - при обслужване, клане, одиране на кожата, обработка на месо, вълна, козина;
**Алиментарен (хранителен) механизъм** - при консумация на недостатъчно термично обработени месо, месни продукти и мляко, произхождащи от болни животни;
**Въздушно-прахов механизъм** - при вдишване на прах, съдържащ антраксни спори.

***Профилактиката на антракса включва*:**

• Редовно почистване, проветряване и дезинфекция на помещенията, в които се

отглеждат животни;
• Измиване на ръцете с вода и сапун след обслужване на животните;

• Обслужването на животните задължително се извършва с отделно работно облекло;
• Своевременно уведомяване на ветеринарните специалисти при съмнение за заболели животни. Умрелите от антракс животни се обезвреждат в екарисаж или

погребват дълбоко в земята;
• Обилно измиване с течаща вода на плодовете и зеленчуците, предназначени за консумация в суров вид;
• Добра термична обработка на месото и млякото.

Необходимо е да се знае, че при неразположение, висока температура и поява на някои от горепосочените симптоми трябва незабавно да се потърси лекарска помощ, като лекуващият лекар се уведоми за наличието на рискови за болестта фактори - контакт с болно животно, консумация на недостатъчно термично обработени месо и мляко и други.